ఇషా గుహ

ఇషా తారా గుహ (జననం 1985 మే 21) బ్రిటీష్ క్రికెట్ వ్యాఖ్యాత, టెలివిజన్, రేడియో క్రికెట్ బ్రాడ్‌కాస్టర్ కూడా. ఆమె 2005 ప్రపంచ కప్,  2009 ప్రపంచ కప్‌లలో ఆడిన మాజీ ఇంగ్లాండు క్రికెటర్.

2009లో ప్రపంచ కప్ గెలవడం తన కెరీర్‌లో హైలైట్‌గా నిలిచింది. ఆమె కుడిచేతి ఫాస్ట్-మీడియం బౌలర్‌, కుడిచేతి వాటం బ్యాటర్‌గా ఆడింది. ఆమె 2001, 2011ల మధ్య ఇంగ్లాండు తరపున 8 టెస్ట్ మ్యాచ్‌లు, 83 వన్డే ఇంటర్నేషనల్, 22 ట్వంటీ 20 ఇంటర్నేషనల్ మ్యాచ్‌లు ఆడింది. ఆమె థేమ్స్ వ్యాలీ, బెర్క్‌షైర్ తరపున దేశీయ క్రికెట్ ఆడింది.

బాల్యం, విద్యాభ్యాసం 
ఆమె ఇంగ్లాండ్‌లోని హై వైకోంబ్‌లో జన్మించింది. ఆమె తల్లిదండ్రులు 1970లలో భారతదేశంలోని పశ్చిమ బెంగాల్‌లోని కలకత్తా నుండి యునైటెడ్ కింగ్‌డమ్‌కు వలస వెళ్ళారు. ఆమె ఎనిమిదేళ్ల వయసులో తన అన్నయ్యతో కలిసి క్రికెట్ ఆడడం ప్రారంభించింది. కాగా 13 ఏళ్ల వయస్సులో డెవలప్‌మెంట్ ఇంగ్లాండ్ జట్టుకు ఆమె ఎంపికైంది.

బాలికల రాష్ట్ర పాఠశాల అయిన వైకోంబ్ హైస్కూల్ లో ఆమె చదువుకుంది. ఆమె బయోకెమిస్ట్రీ అండ్ మాలిక్యులర్ బయాలజీలో డిగ్రీ పట్టాపుచ్చుకుంది. యూనివర్సిటీ కాలేజ్ లండన్‌లో ఆమె న్యూరోసైన్స్‌లో ఎంఫిల్ పూర్తిచేసింది.

క్రికెట్ కెరీర్ 
రైట్ ఆర్మ్ ఫాస్ట్-మీడియం బౌలర్ అయిన ఆమె 2002లో భారతదేశంపై 17 పరుగులతో తన టెస్ట్ క్రికెట్ అరంగేట్రం చేసింది. అదే పర్యటనలో భాగంగా, ఆమె 2002 మహిళల ట్రై-సిరీస్‌లో ఆడింది. ఫైనల్‌లో న్యూజిలాండ్‌పై ఇంగ్లాండ్ ఓడిపోయినా ఆమె మూడు వికెట్లు పడగొట్టి మంచి ఆటతీరు ప్రదర్శించింది. ఆమె ఇంగ్లాండ్ తరపున ఆడిన మొదటి భారతీయ వారసత్వ మహిళ అవడం విశేషం.

2002లో, ఆమె బిబిసి ఏషియన్ నెట్‌వర్క్ స్పోర్ట్స్ పర్సనాలిటీ ఆఫ్ ది ఇయర్‌గా ఎంపికయ్యింది. 2008లో వెస్టిండీస్‌పై 14 పరుగులకు 5 వికెట్లు పడగొట్టడం 44 వన్డే ఇంటర్నేషనల్స్‌లో ఆమె అత్యుత్తమ బౌలింగ్ గా నిలిచింది. 2008 డిసెంబరు 31 నాటికి, ఆమె ఐసిసి మహిళల వన్డే ఇంటర్నేషనల్ ర్యాంకింగ్స్‌లో నంబర్ వన్ బౌలర్‌గా నిలిచింది. ఫిబ్రవరి 2009లో బౌరల్‌లోని బ్రాడ్‌మాన్ ఓవల్‌లో ఆస్ట్రేలియాతో జరిగిన తన ఏడవ టెస్టు మ్యాచ్‌లో ఆమె 40 పరుగులకు 5 వికెట్లు తీసి కెరీర్‌లో అత్యుత్తమంగా నిలిచింది. 2008, ఆ మ్యాచ్‌లో తొమ్మిది వికెట్లు పడగొట్టింది, ఇంగ్లండ్ యాషెస్‌ను నిలబెట్టుకోవడంతో ప్లేయర్ ఆఫ్ ది మ్యాచ్ అవార్డు గెలుచుకుంది.

2009 ప్రపంచకప్ గెలిచిన ఇంగ్లాండ్ జట్టులో ఆమె భాగం అయింది. ఆమె 2012 మార్చి 9న అంతర్జాతీయ క్రికెట్‌కు రిటైర్మెంట్ ప్రకటించింది, అయినప్పటికీ తాను బెర్క్‌షైర్ తరపున కౌంటీ క్రికెట్ ఆడటం కొనసాగిస్తానని చెప్పింది.

మహిళల ఒడిఐ చరిత్రలో ఆమె, లిన్సే ఆస్క్యూతో కలిసి తొమ్మిదో వికెట్‌కు 73 పరుగులతో ప్రపంచ రికార్డు భాగస్వామ్యాన్ని పంచుకున్నారు.

మీడియా 
బిబిసి స్పోర్ట్ వెబ్‌సైట్ లో ఇషా గుహ కాలమిస్ట్ గా చేసింది. ఆమె టెస్ట్ మ్యాచ్ స్పెషల్ వ్యాఖ్యాతగా వ్యవహరించింది. ఆమె ఏప్రిల్ 2012లో ఐటీవి స్పోర్ట్‌లో ఐటీవి4 ఇండియన్ ప్రీమియర్ లీగ్ కవరేజీకి సహ-ప్రెజెంటర్‌గా చేసింది.

2016లో, ఆస్ట్రేలియాలో ప్రారంభమైన ట్రిపుల్ ఎమ్ రేడియో టెస్ట్ క్రికెట్ కామెంటరీ టీమ్‌లో ఆమె ఒకరు. 2018లో, ఆమె ఇంగ్లాండ్/పాకిస్తాన్ టెస్ట్ మ్యాచ్‌లకు స్కై స్పోర్ట్స్‌కు వ్యాఖ్యాతగా పనిచేసింది. అంతేకాకుండా వారి ఆస్ట్రేలియన్ క్రికెట్ కవరేజ్ కోసం ఫాక్స్ క్రికెట్‌కు వ్యాఖ్యాతగా ఎంపికైంది. ఆమె 2019 క్రికెట్ ప్రపంచ కప్‌లో వ్యాఖ్యాన బృందంలో కూడా సభ్యురాలు. 2020లో ఆమె కొత్త బిబిసి టీవి టెస్ట్, ఒడిఐ హైలైట్స్ షోకు ప్రధాన వ్యాఖ్యాతగా వ్యవహరించింది.

2023లో, ఆమె వింబుల్డన్ ఛాంపియన్‌షిప్‌ల బిబిసి కవరేజీ కోసం ప్రెజెంటింగ్ టీమ్‌లో చేరింది.

దాతృత్వం 
ఇషా గుహ స్పోర్టింగ్ ఈక్వల్స్, బ్రిటిష్ ఏషియన్ ట్రస్ట్‌లకు ఆమె బ్రాండ్ అంబాసిడర్ గా ఉంది. 2023లో, మహిళా క్రికెట్ క్రీడాకారులకు మద్దతుగా గాట్ యువర్ బ్యాక్ అనే కార్యక్రమాన్ని కూడా ప్రారంభించింది.

మూలాలు 
1985 జననాలు
భారత సంతతికి చెందిన బ్రిటిష్ క్రీడాకారులు
బ్రిటీష్ ఆసియా క్రికెటర్లు
భారత సంతతికి చెందిన అమెరికన్లు
క్రీడాకారులు
ఇంగ్లండ్ మహిళా టెస్ట్ క్రికెటర్లు
ఇంగ్లండ్ మహిళా వన్డే అంతర్జాతీయ క్రికెటర్లు
ఇంగ్లండ్ మహిళా ట్వంటీ20 అంతర్జాతీయ క్రికెటర్లు
క్రికెట్ వ్యాఖ్యాతలు